**Tlačová správa**

**Nová obrazová publikácia odhaľuje skryté čaro Kežmarku a jeho okolia**

*Kynceľová, 25.3.2025:* Kežmarok, piate najväčšie mesto v Prešovskom samosprávnom kraji, je považované za dôležité centrum severného Slovenska a regiónu Spiš. Podtatranské mesto je známe nielen svojou históriou, ale aj radom zaujímavých miest a atrakcií, ktoré lákajú turistov z celého Slovenska aj zo zahraničia. Práve sem sa tentokrát zatúlali čarovní fotografi, aby pre nás pripravili fotografickú publikáciu najkrajších zákutí severného Slovenska.

Vydavatelia z Kynceľovej pri Banskej Bystrici sa rozhodli vytvoriť dielo, do ktorého sa mohli zapojiť aj miestni fotografi. Ich čarovné fotografie sa majú možnosť zviditeľniť v pripravovanej publikácii Čarovný Kežmarok a okolie. Fotografická publikácia má za úlohu pomôcť nielen v rozvoji cestovnému ruchu, ale aj ponúknuť domácim nový pohľad na vlastný región.

Kežmarok a jeho okolie sú známe svojimi historickými aj prírodnými krásami. Mesto bolo dôležitým obchodným a remeselným centrom. Nachádza sa tu Kežmarský hrad či drevený artikulárny kostol, ktorý je zapísaný v zozname UNESCO. Kežmarok a okolie sú skutočnými klenotmi severného Slovenska. Svojou históriou, kultúrou a prírodnými krásami lákajú návštevníkov z celého sveta.

Vydaním obrazovej publikácie chce vydavateľstvo podporiť rozvoj mesta Kežmarok a jeho okolia. Umelecké fotografie miestnych nadšencov fotografovania sa stanú súčasťou knihy o tejto časti Spiša. Tým, že v podtatranskom regióne žijú, poznajú ho do takej miery, že dokážu vystihnúť moment, kedy sa daný objekt, prírodná scenéria či kultúrno-historická pamiatka ukáže v netradičnom svetle. Preto v správnom čase a na správnom mieste zvečnili neopakovateľné fotografické zábery.

„*Publikácia je súčasťou ucelenej celoslovenskej edície, ktorá má poslanie prinášať ľuďom jedinečný pohľad na krajinu. Základnou myšlienkou je, že najúžasnejšie fotografie každého regiónu spravia miestni fotografi. A práve s nimi spolupracujeme. Voláme ich čarovní fotografi a dávame im príležitosť vydať svoje skvostné fotografie knižne. A presne takouto čarovnou bude kniha o Kežmarku a okolí“,* približuje Milan Paprčka, fotograf a riaditeľ vydavateľstva.

**Kežmarok budú mať možnosť spoznať zahraniční návštevníci**

Obrazová časť knihy bude obohatená epickými popismi a tiež informáciami o samosprávach, kultúrnych i vzdelávacích inštitúciách či regionálnych podnikoch, ktoré pôsobia v meste Kežmarok a okolí. Podľa slov projektovej manažérky Marty Barlíkovej sa súčasťou knihy môže stať tiež široká verejnosť.

*“S nesmiernou radosťou predstavujeme knihu Čarovný Kežmarok a okolie, ktorá nám prináša nový pohľad na tento krásny región z úplne novej perspektívy. Teším sa na čas, ktorý budem venovať tvorbe tejto čarovnej knihy. Mám radosť z poznávania tohto nádherného regiónu s bohatou históriou, kultúrnym dedičstvom a s množstvom prírodných krás, ktoré mnohí z nás ešte neobjavili. Táto kniha však nebude iba o jedinečnej prírode, bude aj o ľuďoch žijúcich v tomto čarovnom kraji. Práve im, ich práci, tvorivosti, umu a šikovným rukám, chcem venovať samostatnú časť publikácie. Pevne verím, že obohatí nielen obyvateľov regiónu, ale že sa stane inšpiráciou pre jeho návštevu, aby u nás doma a aj v zahraničí mali túžbu hlbšie spoznať čaro Kežmarku a jeho okolia.“* dodáva Marta.

Kontakt pre médiá:

Mgr. Mária Trstenská Trubínyová

Média manažérka

+421 948 366 026

CBS spol, s.r.o.

Kynceľová 54, 974 01 Banská Bystrica

www.cbs.sk

carovne-slovensko.sk